Wat kan ek doen as ek heeltyd terneergedruk voel? — Wagtoring AANLYN BIBLIOTEEK
yp1 hfst. 13 bl. 91-96
Wanneer jou terneergedruktheid nie wil weggaan nie
Wat kan ek doen as ek terneergedruk voel?
Hoe kan ek my emosies beheers?
Die vernietiging van Sodom en Gomorra
Jesus genees mense wonderdadig
"Wanneer almal wil tou opgooi, is ek daar om hulle probleme op te los en hulle beter te laat voel. Maar dan—en dít is wat min mense sien—gaan ek huis toe en huil ek in my kamer."—Kellie.
"Wanneer ek terneergedruk voel, sonder ek my af. As ek êrens heen genooi word, dink ek aan 'n verskoning om nie te gaan nie. Ek kan my gevoelens maklik vir my gesin wegsteek. Hulle dink daar is niks fout met my nie."—Rick.
HET jy al soos Kellie of Rick gevoel? As jy het, moet jy nie te gou dink dat daar iets met jou verkeerd is nie. Die feit is dat almal nou en dan terneergedruk raak. Selfs getroue manne en vroue in die Bybel het so gevoel.—1 Samuel 1:6-8; Psalm 35:14.
Soms weet jy dalk waarom jy terneergedruk is, ander kere dalk nie. "Jy hoef nie in 'n aaklige situasie te wees om terneergedruk te voel nie", sê die 19-jarige Anna. "Dit kan enige tyd gebeur, selfs as jy nie probleme het nie. Dit maak nie sin nie, maar dit gebeur!"
Ongeag wat die oorsaak is—of selfs as daar skynbaar nie een is nie—wat kan jy doen as jy heeltyd terneergedruk voel? Probeer die volgende:
1. Praat daaroor. Toe Job baie probleme gehad het, het hy gesê: "Ek sal in die bitterheid van my siel praat!"—Job 10:1.
Kellie: "Dit is verbasend hoe verlig ek voel nadat ek met iemand gepraat het. Uiteindelik weet iemand wat ek deurmaak. Dit is asof hy 'n tou kan laat sak en my uit die put kan optrek—uiteindelik is ek bevry!"
Wenk: Skryf hieronder die naam van 'n vriend(in) neer wat jy in jou vertroue kan neem wanneer terneergedruktheid jou oorweldig.
2. Skryf daaroor. Wanneer terneergedruktheid jou uitkyk op die lewe beïnvloed, kan jy probeer om jou gedagtes neer te skryf. Dawid het in sy geïnspireerde psalms soms diepe hartseer uitgedruk (Psalm 6:6). As jy sulke gevoelens neerskryf, kan dit jou help om 'praktiese wysheid en denkvermoë te bewaar'.—Spreuke 3:21.
Heather: "As ek verward voel omdat ek terneergedruk is, skryf ek my gedagtes neer om dit uit te sorteer. Wanneer jy jou gevoelens kan uitdruk en verstaan waarom jy so voel, is dit nie meer so erg nie."
Wenk: Gebruik die tabel op bladsy 93 om jou te help om beter te reageer op moeilike situasies. Dit sal jou help om minder terneergedruk te voel.
3. Bid daaroor. As jy bid oor die dinge wat jou pla, sê die Bybel, 'sal die vrede van God wat alle denke te bowe gaan, jou hart en jou verstandelike vermoëns bewaak'.—Filippense 4:6, 7.
Esther: "Ek het probeer uitvind waarom ek so neerslagtig voel, maar ek kon nie. Ek het Jehovah gevra om my te help om gelukkig te wees. Ek was moeg daarvoor om sonder enige rede terneergedruk te wees. Ek het uiteindelik die kringloop verbreek. Moet nooit die krag van gebed onderskat nie!"
Wenk: Gebruik Psalm 139:23, 24 as 'n voorbeeld van hoe jy tot Jehovah kan bid. Stort jou hart uit en vra hom om jou te help om vas te stel waarom jy terneergedruk is.
God se Woord, die Bybel, kan ook 'n waardevolle hulpmiddel wees. As jy jou verstand vul met opbouende gedagtes wat jy in Bybelverslae kan vind, kan dit 'n positiewe uitwerking op jou gevoelens hê (Psalm 1:1-3). Wenke om Bybellees opbouend te maak, kan gevind word op die bladsye met die titel "Rolmodel" in Deel 1 en 2 van hierdie boek. Op bladsy 227 van Deel 2 sal jy selfs sien hoe die apostel Paulus negatiewe gevoelens oorkom het wat hy soms weens sy onvolmaakthede ervaar het.
"Party oggende", sê Ryan, "voel ek dat dit makliker sal wees om maar net in die bed te bly as om op te staan en nog 'n doellose dag in die oë te staar." Ryan ly aan kliniese depressie, en hy is nie die enigste een nie. Volgens studies ly omtrent 1 uit 4 jongmense aan die een of ander vorm van depressie voordat hulle volwassenheid bereik.
Hoe kan jy uitvind of jy aan depressie ly? Party simptome is 'n drastiese verandering in gemoedstemming en gedrag, sosiale afsondering, verminderde belangstelling in byna alle bedrywighede, 'n aansienlike verandering in eetgewoontes en slaappatrone asook intense gevoelens van nutteloosheid of ongegronde skuldgevoelens.
Byna almal ondervind natuurlik die een of ander tyd een of meer van hierdie simptome. Maar as die simptome langer as 'n paar weke voortduur, kan jy jou ouers vra of jy 'n afspraak by die dokter kan maak. 'n Dokter sal kan help vasstel of daar 'n mediese rede vir jou terneergedruktheid is.*
As jy wel aan kliniese depressie ly, hoef jy nie daaroor skaam te voel nie. Baie mense wat daaraan ly, het beter begin voel nadat hulle behandeling ontvang het—dalk beter as wat hulle in 'n lang tyd gevoel het! Of depressie nou die oorsaak van jou terneergedruktheid is of nie, dink aan die vertroostende woorde van Psalm 34:18: "Jehovah is naby die gebrokenes van hart; en die verbryseldes van gees red hy."
Sê nou jy is so terneergedruk dat jy dit al oorweeg het om selfmoord te pleeg?
Party jongmense oorweeg dit om selfmoord te pleeg wanneer hulle terneergedruktheid lank aanhou. As jy dit al oorweeg het, moet jy so gou as moontlik met 'n volwassene praat wat jy vertrou.—Vir meer inligting, sien Hoofstuk 14 van hierdie boek.
Beskryf hoe jy voel wanneer jy terneergedruk is en wat jy dink die oorsaak daarvan is. Lees 'n maand later wat jy neergeskryf het. Voel jy anders oor die saak? Indien wel, skryf neer wat jou gehelp het.
Daar is niks fout daar- mee om te huil nie, al is jy 'n seun. Koning Dawid het eenkeer erken: "Snags is my bed en kussing nat van die trane."—Psalm 6:6, Contemporary English Version.
Ek kan die volgende dinge doen om my op te beur: ․․․․․
Assosiasie met hierdie vriende sal my help om minder terneergedruk te voel: ․․․․․
● Hou dit voordele in om te huil?
● Hoe kan ander se geselskap jou help om minder terneergedruk te voel?
[Lokteks op bladsy 96]
Wanneer ek terneergedruk is, is dit belangrik dat ek my nie afsonder nie. Soms moet ek wel alleen wees om my gedagtes uit te sorteer en dalk net lekker te huil. Maar ek weet dat ek daarna tussen mense moet wees sodat ek nie heeltyd dink aan wat my terneergedruk gemaak het nie.''—Christine